Diari Oficial de la Generalitat Valenciana


Sumari del DOGV 6188, del 20-01-2010 (2010/149)

ORDE de 28 de desembre de 2009, de la Conselleria d'Educació, per la qual s'aprova el Reglament de Règim Interior de la Reial Acadèmia de Medicina de la Comunitat Valenciana.
------------------------------------------------------------------------------------------------------------------------------------------------------------------------------

### Dades del document

Número de DOGV
:   6188

Data del DOGV
:   20-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/149


Data del document
:   28-12-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * Reial Acadèmia de Medicina de la Comunitat Valenciana
    * legislació
    * institució pública
    * medicina

ORDE de 28 de desembre de 2009, de la Conselleria d'Educació, per la qual s'aprova el Reglament de Règim Interior de la Reial Acadèmia de Medicina de la Comunitat Valenciana. [2010/149]  
PREÀMBUL  
La Reial Acadèmia de Medicina de la Comunitat Valenciana, radicada a la ciutat de València, és una corporació de Dret Públic, que té com a missió principal l'estudi i la investigació de les ciències mèdiques i afins. El seu àmbit territorial d'actuació és el de la Comunitat Valenciana.   
Creada per Reial Cèdula de S.M. el Rei Ferran VII de l'any 1831, es va denominar en el moment de la seua fundació «Reial Acadèmia de Medicina de València». Té la categoria d'Acadèmia Associada a l'Institut d'Espanya i, fins a la data, es regia per l'Orde Ministerial de 27 de gener de 1975, per la qual es va aprovar el seu reglament de règim interior. A més, forma part de les Reials Acadèmies de Districte, que van ser regulades pel Decret 2861/1970, de 12 de juny, pel qual es van aprovar els estatuts de les Reials Acadèmies de Medicina de Districte.   
La Junta de Govern de l'entitat, reunida en data de 6 de juliol de 2009, va acordar el canvi de denominació de l'entitat com a «Reial Acadèmia de Medicina de la Comunitat Valenciana».  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 1/2006, de 10 d'abril, disposa en l'article 49.1.7 que la Generalitat té competència exclusiva en matèria d'«Investigació, Acadèmies l'àmbit principal d'actuació de les quals siga la Comunitat Valenciana».   
En virtut d'això, en aplicació de la disposició transitòria segona del Decret 2861/1970, de 12 de juny, i de l'article 28.e) de la Llei 5/1983, de 30 de desembre, del Consell, a sol·licitud de la Reial Acadèmia de Medicina de la Comunitat Valenciana i de conformitat amb la proposta de la Secretaria Autonòmica d'Universitat i Ciència de 2 de desembre de 2009,  
ORDENE  
Article únic  
Aprovar el Reglament de Règim Interior de la Reial Acadèmia de Medicina de la Comunitat Valenciana, el text del qual s'incorpora com a annex a esta orde.   
DISPOSICIÓ DEROGATÒRIA ÚNICA  
Queda derogada l'Orde Ministerial de 27 de gener de 1975, per la qual s'aprova el Reglament de Règim Interior de la Reial Acadèmia de Medicina i Cirurgia de València. Així mateix, queden derogades totes les disposicions que del mateix rang o d'un rang inferior s'oposen al que disposa la present orde.   
DISPOSICIÓ FINAL ÚNICA  
La present orde entrarà en vigor l'endemà de ser publicada en el Diari Oficial de la Comunitat Valenciana.   
València, 28 de desembre de 2009  
El conseller d'Educació,  
ALEJANDRO FONT DE MORA TURÓN  
ANNEX  
REGLAMENT DE RÈGIM INTERIOR DE LA REIAL ACADÈMIA DE MEDICINA DE LA COMUNITAT VALENCIANA  
Article 1r. Àmbit territorial i seu.  
La Reial Acadèmia de Medicina de la Comunitat Valenciana té com a àmbit de competència territorial el de la mencionada comunitat.  
Article 2n. Naturalesa.  
La Reial Acadèmia de Medicina de la Comunitat Valenciana, amb seu a la ciutat de València (Av. Blasco Ibáñez), és una corporació de Dret Públic. Es troba sota l'alt patronatge de la Corona. Pertany a l'Institut d'Espanya per acord de la seua mesa directiva pres el 13 de novembre de 1986 i forma part de les reials acadèmies de Medicina regulades pel Decret 2861/1970, de 12 de juny, de conformitat amb el seu article núm. 1.  
Article 3r. Missió principal.   
La Reial Acadèmia de Medicina de la Comunitat Valenciana té com a missió principal contribuir a l'estudi i la investigació de les ciències mèdiques, de les ciències afins, de la bioètica i de l'ètica professional.  
Article 4t. Àrees d'estudi.  
La Reial Acadèmia de Medicina de la Comunitat Valenciana estudiarà totes les àrees de la salut tant individual com territorial, incloent-hi la patologia geogràfica, i recollirà tot allò que siga d'utilitat històrica i bibliogràfica.  
Article 5t. Funcions.  
La Reial Acadèmia de Medicina de la Comunitat Valenciana tindrà, a més, les funcions següents:  
5.1. Col·laborar amb les autoritats sanitàries, universitàries i judicials a tots els nivells de l'administració pública.  
5.2. Emetre els informes mèdics que per les autoritats competents li siguen sol·licitats. Així mateix, podrà fer-ho a particulars sobre assumptes de la seua competència. Podran ser remunerats en la quantia i manera que es determine en Junta de Govern.  
5.3. Informar a tots els investigadors que ho sol·liciten sobre qüestions sanitàries, científiques i bibliogràfiques que li consulten.  
5.4. Fomentar i estimular la incorporació al patrimoni de l'Acadèmia de totes les fonts, documents, i materials de qualsevol naturalesa, relacionats amb l'Acadèmia, i conservar un patrimoni propi que garantisca el llegat cultural de la medicina valenciana i espanyola, incorporant-hi les tècniques de comunicació adequades.  
Article 6t. Activitats.  
La Reial Acadèmia de Medicina de la Comunitat Valenciana s'ocuparà de les activitats següents:  
6.1. Celebrar sessions científiques en les quals es tracten temes doctrinals, clínics, d'investigació i docents.  
6.2. Adjudicar premis i concedir beques per a estímul de l'activitat assistencial i investigadora dins de les ciències medicosanitàries.  
6.3. Promoure publicacions d'interés medicosanitàries, especialment aquelles que reflectisquen la seua activitat acadèmica.  
Article 7m. Hi haurà tres classes d'acadèmics: d'honor, numeraris, i corresponents.  
Dels acadèmics d'honor  
Article 8u. Els nomenaments d'acadèmics d'honor hauran de recaure sobre científics i professionals de reconegut prestigi.   
Seran proposats per cinc acadèmics numeraris, i elegits per unanimitat en votació secreta, en un ple de l'Acadèmia convocat a este efecte.   
La proposta haurà d'anar acompanyada de l'historial, mèrits, càrrecs i títols que la justifiquen.  
Dels acadèmics numeraris  
Article 9é. Per a ser acadèmic numerari serà necessari:  
9.1. Ser espanyol.  
9.2. Tindre el grau de doctor.  
9.3. Haver exercit la seua professió durant deu anys com a mínim, o activitats científiques o acadèmiques.   
9.4. El total d'acadèmics numeraris podrà arribar a un màxim de cinquanta, dels quals fins a un 20% de la totalitat serà destinat a ciències afins.  
9.5. Els acadèmics tindran la seua residència dins de l'àmbit territorial de l'Acadèmia.  
Als acadèmics, se'ls entregarà una medalla amb l'escut de l'Acadèmia, que hauran de portar en totes les sessions públiques.  
Article 10m. Les vacants d'acadèmics numeraris s'anunciaran en el Diari Oficial de la Comunitat Valenciana.  
Entre la data de l'anunci de la vacant i l'elecció de nou acadèmic numerari haurà de transcórrer, almenys, un mes.  
Per a la provisió de la plaça en qüestió, els candidats seran presentats per tres acadèmics numeraris, junt amb el seu currículum, amb una carta del propi interessat on donarà la seua conformitat a la proposta, en doble exemplar.  
L'Acadèmia podrà sol·licitar dels candidats qualsevol document, en original o còpia, dels presentats en el currículum.  
No es tramitaran les candidatures avalades per més de tres acadèmics, ni tampoc un mateix acadèmic podrà presentar a més d'un candidat per a la mateixa vacant.  
Article 11é. En els primers quinze dies següents a la data d'haver-se rebut la documentació, la Junta de Govern remetrà un exemplar als membres de la secció a què pertanga la vacant per a informar sobre els mèrits i circumstàncies que en cada cas concórreguen, i l'altre quedarà exposat en els locals de l'Acadèmia perquè puga ser examinat pels acadèmics que ho desitgen.  
Pel que fa a la secció, a la qual s'haja enviat la proposta, tindrà un termini de quinze dies des de la seua recepció per a emetre el corresponent informe. Una vegada tornat el dictamen a la Junta, esta haurà de donar-lo a conéixer als acadèmics amb dret de vot, almenys quinze dies abans de la sessió del ple convocat a este efecte.  
Article 12é. Per a procedir a l'elecció del nou acadèmic, serà necessari que assistisquen a la sessió, almenys, la mitat més un dels acadèmics numeraris.  
Article 13é. Per a ser elegit acadèmic en primera votació, el candidat haurà d'obtindre el vot favorable de les dos terceres parts dels acadèmics numeraris amb dret a votar; el vot d'aquells que no puguen assistir justificadament a la sessió s'admetrà per mitjà d'una carta dirigida al secretari general.  
Es faran votacions independents per a cada butaca, si es dóna el cas que hi ha més d'una vacant.  
Si en primera votació cap candidat és elegit, es procedirà, a continuació, a una segona votació, i serà elegit el que obtinga el vot favorable dels dos terços d'acadèmics presents amb dret de vot.  
Si tampoc en eixa segona votació cap dels candidats és elegit, es farà una tercera en què hi haurà prou amb l'obtenció de la mitat més un dels presents per a poder ser proclamat acadèmic electe.   
Pel que fa a esta tercera votació, només hi participaran els dos candidats que hagen obtingut el nombre més gran de vots, i si cap d'ells ha arribat a la mitat més un dels sufragis, s'anunciarà novament la vacant d'acord amb el que disposa l'article 10m.  
Totes les votacions seran secretes i amb papereta tancada, i la votació es realitzarà en una sola sessió.  
Els acadèmics l'elecció dels quals haja sigut aprovada seran proclamats electes en la mateixa sessió.   
Per a la presa de possessió de la seua plaça es presentarà a l'Acadèmia, en el terme d'un any, a partir del dia de la designació, un discurs sobre matèria de la seua elecció. En cas de no presentar-lo en el termini previst d'un any, a l'acadèmic electe se li concedirà, a petició personal, una única pròrroga de sis mesos més; passat este termini sense haver fet entrega del seu discurs perdrà la condició d'acadèmic electe i la plaça s'anunciarà en una nova convocatòria.  
Només es podrà defugir esta norma en cas d'impediment físic per malaltia o altres casos plenament justificables.  
Es concedirà un termini de tres mesos perquè redacte el discurs de contestació, a l'acadèmic numerari designat per a això.  
Presentat el discurs de contestació, el president assenyalarà el dia per a la recepció solemne de l'electe. Els dos discursos s'imprimiran per compte del candidat, edició que s'haurà d'ajustar al format habitual de l'Acadèmia.  
Article 14é. No tindran dret de vot, per a l'elecció d'acadèmics numeraris, els acadèmics que no hagen assistit a un 50% de les sessions de l'Acadèmia -plens, ingressos d'acadèmics, inauguració del curs, necrològiques, i totes aquelles altres sessions acadèmiques que determine la corporació- així com a qualsevol votació que propose la Junta de Govern.  
14.1. Pel que fa referència al dret de vot dels acadèmics, la Junta de Govern tindrà en compte el motiu de les absències que se li presenten, i podrà concedir la dispensabilitat en els casos que considere oportú.  
14.2. Al final del curs acadèmic, la Junta de Govern comunicarà als senyors acadèmics la llista de presències i absències dels seus membres. Els acadèmics que incórreguen en les circumstàncies que s'especifiquen en este article 14é, no tindran en el curs següent el dret de vot, que com a membre li correspon, en qualsevol acte corporatiu que ho requerisca.  
Al terme de l'any de penalització, si l'acadèmic ha complit els seus deures corporatius, recuperarà les seues prerrogatives acadèmiques, i si, al contrari, persistix en les absències assenyalades durant dos cursos acadèmics, passarà a la categoria d'honorari i la seua plaça serà declarada vacant.  
14.3 Els acadèmics numeraris que no complisquen l'obligatòria condició estatutària de la lectura d'un treball doctrinal el dia de l'obertura de curs, que com a tal els corresponga per la seua antiguitat, perdran la seua condició d'acadèmic numerari i passaran a ser acadèmics honoraris.  
Article 15é. Els acadèmics numeraris tindran les prerrogatives següents:  
1ª. És l'única classe d'acadèmic amb dret de vot i a formar part de la Junta de Govern.  
2ª. En els actes i comunicacions oficials rebran el tractament d'Il·lustríssim Senyor.  
3ª. Usaran com a distintiu una medalla numerada, amb l'escut de la Reial Acadèmia de Medicina, que penjarà d'un cordó de seda entrellaçat de color groc i morat el passador del qual lluirà l'escut de la Comunitat Valenciana.  
Dels acadèmics honoraris  
Article 16é. Són acadèmics honoraris d'esta reial acadèmia tots els acadèmics numeraris de la Reial Acadèmia Nacional de Medicina.  
16.1. Aquells acadèmics numeraris amb una impossibilitat física o força major que als dos anys de presentada no haja sigut resolta.  
16.2. Els acadèmics numeraris que per circumstàncies personals ho sol·liciten en carta dirigida al president.  
16.3. Aquells acadèmics numeraris que per qualsevol motiu fixen la seua residència en lloc diferent de la Comunitat Valenciana amb caràcter permanent. Quedaran dispensats d'esta norma aquells acadèmics numeraris que, destinats pel Govern de l'Estat o de la Comunitat Valenciana a exercir una activitat fora del seu àmbit territorial, hagen de desplaçar-se de la seua habitual residència durant un període de temps indefinit. Una vegada conclosa esta excepcional circumstància recuperaran les seues prerrogatives d'acadèmic numerari.  
Dels acadèmics corresponents  
Article 17é. Seran acadèmics corresponents:  
17.1. Per dret propi, els acadèmics numeraris de les altres reials acadèmies de Medicina d'Espanya.   
17.2. Per premi, els qui en van obtindre algun dels convocats per la Reial Acadèmia.  
17.3. Per elecció, els qui posseïsquen el títol de doctor i siguen proposats per tres acadèmics numeraris. Els candidats presentaran el seu currículum i estaran obligats a impartir una conferència sobre la seua especialitat.   
El títol d'acadèmic corresponent se li entregarà en la sessió inaugural del curs següent.   
Article 18é. Els acadèmics corresponents podran intervindre en les sessions a les quals han sigut convocats expressament, a les quals assistiran amb veu però sense vot; també tindran dret a intervindre en sessions públiques de l'Acadèmia, així com, a col·laborar en les activitats científiques d'esta i en les tasques específiques que se'ls encomanen, amb l'aportació de treballs o comunicacions.  
De les seccions i comissions  
Article 19é. La Reial Acadèmia es dividix en les seccions següents:  
1ª. Disciplines no clíniques.  
2ª. Clínica mèdica i les seues especialitats.  
3ª. Clínica quirúrgica i les seues especialitats.  
4ª. Disciplines medicosocials.  
5ª. Ciències afins.  
El contingut de cada una de les seccions serà determinat per la Junta de Govern, segons les especialitats reconegudes en el Boletín Oficial del Estado, que podrà modificar-se quan es considere necessari.  
Serà president de cada secció l'acadèmic més antic entre els qui la integren, i secretari, el més modern. En cas de renúncia o no acceptació del més antic com a president, serà substituït pel següent en antiguitat.  
El secretari general formarà part de totes les seccions i comissions, amb veu però sense vot.  
Les seccions i comissions celebraran les juntes que consideren necessàries per a l'exercici de les seues funcions i s'acomodaran al Reglament de Règim Interior d'esta entitat. L'Acadèmia haurà d'escoltar el seu dictamen abans de resoldre'l, sobre qualsevol assumpte relatiu a les matèries de la seua especial competència.   
De la Junta de Govern  
Article 20é. La Junta de Govern podrà constituir totes les comissions que considere necessàries per a l'estudi de temes concrets, i s'ocuparà de tot el que concernix al règim interior i administratiu; del compliment d'este reglament de règim interior de la Reial Acadèmia i de l'execució dels seus acords, a la qual representarà en tot moment.  
Article 21é. La Junta de Govern de la Reial Acadèmia de Medicina de la Comunitat Valenciana tindrà per a la seua direcció, almenys, sis membres numeraris: president, vicepresident, secretari general, vicesecretari, tresorer i bibliotecari.   
La Junta de Govern de la Reial Acadèmia de Medicina de la Comunitat Valenciana es completarà amb un vocal en representació dels acadèmics d'Alacant i un altre de Castelló, amb independència que per a la resta dels càrrecs puguen ser també elegits acadèmics d'estes ciutats.   
La duració dels càrrecs serà de quatre anys, reelegibles per una sola vegada consecutiva.   
L'elecció es verificarà en junta convocada expressament per a esta finalitat en la primera quinzena del mes de desembre de l'any en què hagen de quedar vacants els càrrecs.  
Per a l'elecció per sufragi secret, s'aplicaran les prescripcions establides per a les votacions d'elecció d'un acadèmic numerari (article 13é).  
En cas de quedar vacant algun càrrec en qualsevol època de l'any, la Junta de Govern elegirà la persona que ha de substituir-lo fins que arribe la data de la seua elecció.  
Del president  
Article 22é. Correspon al president:  
22.1. Representar l'Acadèmia davant dels poders públics i davant d'altres organismes públics i privats.  
22.2. Presidir les sessions de l'Acadèmia, dirigir els debats, i assenyalar l'orde del dia dels assumptes a tractar.  
22.3. Assenyalar el dia i l'hora per a les sessions ordinàries o extraordinàries que considere convenients. Les extraordinàries es convocaran sempre que hi haja assumptes que per la seua importància o urgència ho requerisquen, o quan se sol·licite per escrit, almenys per deu acadèmics numeraris.  
22.4. Autoritzar les actes i certificacions amb el vistiplau.  
22.5. Complir i fer complir el que preveu este reglament, així com els acords de la corporació.  
22.6. Resoldre provisionalment en els casos imprevistos i urgents el que es considere més oportú per al bon govern i orde de la corporació, sempre que no s'opose a este reglament, i donar compte a l'Acadèmia de les mesures adoptades en la primera reunió que esta celebre.  
22.7. Dirigir al Govern, autoritats i representacions les comunicacions i informes de la corporació.  
22.8. Firmar els títols dels acadèmics, i els lliuraments i els comprovants d'ingrés de la corporació.  
En les seues funcions oficials tindrà el tractament d'Excel·lentíssim Senyor.  
Del vicepresident  
Article 23é. El vicepresident substituirà en totes les seues funcions el president durant les seues absències o malalties, i per delegació. En cas de vacant, assumirà les seues funcions fins que es procedisca a l'elecció, segons allò que s'ha assenyalat en el present reglament.  
Del secretari general  
Article 24é. Correspon al secretari general:  
24.1. Convocar els acadèmics per a les sessions a què hagen d'assistir, per mitjà d'ofici en què es consignen els assumptes a tractar en l'orde del dia.  
24.2. Actuar en estes donant compte dels assumptes seguint la prelació que dispose el president.  
24.3. Estendre i autoritzar amb la seua firma les actes de les sessions que l'Acadèmia celebre.  
24.4. Conservar amb bon orde i en bon estat els documents pertanyents a la Secretaria, especialment els llibres d'actes i el de registre.  
24.5. Custodiar els segells i encunys de la corporació.  
24.6. Rubricar la correspondència oficial que haja de firmar el president i obrir tota la que es reba i donar-ne compte.  
24.7. Comunicar els acords quan no li corresponga fer-ho al president.  
24.8. Enviar a les seccions, comissions i a altres acadèmies els assumptes sobre els quals haja d'informar.  
24.9. Redactar la memòria que cada any ha de llegir en la sessió inaugural, i presentar-hi un resum de les tasques en què s'ha ocupat l'Acadèmia durant l'any anterior; prèviament, l'haurà de presentar a l'aprovació de la Junta de Govern.  
24.10. Expedir els certificats i còpies de documents que la corporació ordene o que siguen sol·licitades pels interessats.  
24.11. Acomplir les obligacions i funcions que li impose este reglament i les que els seus superiors li encomanen.  
24.12. Vetlar pel protocol en els actes públics de l'Acadèmia.  
Del vicesecretari  
Article 25é. Arreplegarà còpia o extracte dels treballs, comunicacions o conferències presentades o pronunciades en les sessions de l'Acadèmia.  
Igualment, arxivarà els discursos impresos de les recepcions solemnes i les memòries anuals del secretari.  
Substituirà el secretari general en totes les seues funcions en els casos d'absència, malaltia o per delegació.  
En cas de vacant, ocuparà provisionalment la Secretaria General fins que es procedisca a l'elecció del nou titular.  
Del tresorer  
Article 26é. El tresorer tindrà a càrrec seu el control de la recaptació i dels fons de l'Acadèmia, així com la distribució que per acord de la Junta de Govern ha d'efectuar-se periòdicament; però no donarà entrada ni eixida a cap quantitat sense que hi haja orde del president.   
Del bibliotecari  
Article 27é. El bibliotecari es farà càrrec de la biblioteca i de l'arxiu de l'Acadèmia, així com del museu, si n'hi ha.  
Té l'obligació de classificar i conservar, degudament inventariat, tot el material anteriorment mencionat, i d'impedir que isca del local de l'Acadèmia. Utilitzarà la informatització i les modernes tecnologies que es requerisquen per a l'aprofitament científic dels fons bibliogràfics de l'Acadèmia, que estaran a disposició dels senyors acadèmics.  
Tasques de l'Acadèmia  
Article 28é. L'Acadèmia, en el ple, s'ocuparà de discutir els punts i dictàmens que les seccions, comissions o els acadèmics sotmeten a la seua consideració. Així com d'examinar les produccions científiques i innovacions que se'ls envien, quan les seccions les hagen considerat dignes d'atenció.  
Article 29é. Les seccions i comissions seran les encarregades de despatxar els assumptes que assenyale el present reglament i, a més, per iniciativa pròpia, tractaran els que desitgen sotmetre a la deliberació de l'Acadèmia quan corresponga a la seua particular competència.  
De les sessions  
Article 30é. Les sessions poden ser de quatre classes: solemnes, científiques, de govern i extraordinàries.  
Les sessions solemnes seran públiques i se celebraran per a inaugurar el curs acadèmic, per a la recepció d'acadèmics numeraris i d'honor, i per a les sessions necrològiques.  
Les sessions científiques seran també públiques, i en estes es llegiran els treballs clínics o d'investigació, d'acord amb les normes establides per este reglament.  
Les sessions de govern poden ser plenàries o de Junta de Govern. Les primeres se celebraran, almenys dos vegades a l'any, per a tractar tots els assumptes propis de la corporació assenyalats pel president. Només podran assistir-hi els acadèmics numeraris i aquells altres acadèmics honoraris o corresponents que siguen convocats. Els assumptes assenyalats seran tractats pel secretari general en l'orde del dia.  
Les sessions de la Junta de Govern seran convocades pel secretari general a petició del president o de la mitat dels seus membres. Tant en estes sessions com en les plenàries, els acords i deliberacions que per la seua índole ho requerisquen seran secrets.  
Les sessions extraordinàries se celebraran per a l'elecció d'acadèmics numeraris i d'honor, així com per a l'elecció de les juntes de govern. Igualment tindrà lloc junta extraordinària per a tractar qualsevol altre assumpte que la Junta de Govern considere oportú.  
Article 31é. La sessió inaugural del curs tindrà lloc anualment en el mes de gener i constarà dels actes següents:  
31.1. Lectura de la memòria pel secretari general.  
31.2. Lectura d'un treball doctrinal per un acadèmic numerari; se seguirà un torn rigorós d'antiguitat. En el compliment d'este article se seguiran les directrius assenyalades en l'article 14.3.  
31.3. Entrega dels premis concedits l'any anterior i anunci dels premis de l'any entrant.  
Article 32é. Les sessions de recepció d'acadèmics numeraris i d'honor se celebraran desplegant el programa següent:  
32.1. Lectura, pel secretari general, de l'acta d'elecció.  
32.2. Lectura, per l'acadèmic electe, del discurs d'ingrés.  
32.3. Imposició, pel president, de la medalla i entrega del títol corresponent al nou acadèmic.  
32.4. Lectura de contestació de l'acadèmic numerari encarregat d'esta missió; en el cas de nomenament d'acadèmic d'honor, el seu discurs serà precedit de la lectura de la laudatio.  
Article 33é. Quan en les sessions públiques i solemnes concórreguen autoritats, per a la seua ubicació en l'acte i per a la presidència d'este, se seguiran les normes de protocol establides segons els càrrecs que concórreguen a l'acte en qüestió.  
Article 34é. Per a les sessions plenàries es convocarà els acadèmics amb una setmana d'antelació, i no es podran celebrar si no hi assistixen en primera convocatòria, almenys, la quarta part dels numeraris. En segona convocatòria es podrà celebrar sessió amb el nombre dels que hi assistisquen.  
Article 35é. L'Acadèmia suspendrà les seues sessions durant el mes d'agost, però seguirà en funcions la Junta de Govern.  
Premis  
Article 36é. Als premis convocats en la sessió inaugural del curs se'ls donarà la màxima publicitat, donant compte no sols del seu import i termini d'entrega del treball presentat, sinó també del tràmit que ha de seguir el sol·licitant.  
Dels fons de l'Acadèmia  
Article 37é. La Reial Acadèmia compta en l'actualitat, per a realitzar les seues funcions, amb els ingressos següents:  
37.1. Les quantitats consignades en els Pressupostos de l'Estat, de la Generalitat de la Comunitat Valenciana, diputacions provincials, ajuntament i altres organismes oficials.  
37.2. Les aportacions econòmiques extraordinàries que les autoritats, entitats oficials o particulars vullguen entregar-li.  
37.3. Els drets que es cobren pels informes que s'òmpliguen.  
37.4. Els obtinguts de la venda de les seues publicacions.  
Article 38é. Amb els seus fons, l'Acadèmia atendrà les obligacions reglamentàries i els gastos que realitze per al desenrotllament de totes les seues activitats i el seu manteniment.  
Article 39é. La Junta de Govern presentarà a l'Acadèmia els comptes generals d'ingressos i gastos, acompanyats dels documents justificatius corresponents.  
Article 40é. L'Acadèmia retrà comptes, en la forma legal establida, a les administracions públiques corresponents, del destí donat a les quantitats rebudes d'estes.  
Personal  
Article 41é. La Reial Acadèmia de Medicina de la Comunitat Valenciana tindrà el personal administratiu i subaltern que el seu pressupost li permeta.  
DISPOSICIÓ TRANSITÒRIA  
Única. El secretari general perpetu, si n'hi ha, podrà continuar ocupant el càrrec fins a la seua defunció, renúncia personal o incapacitació.